Ο κανονισμός αποσκοπεί στα εξής: στη βελτίωση της διαφάνειας των τιμών και της κανονιστικής εποπτείας και στην εξασφάλιση της πρόσβασης των πολιτών και των μικρών επιχειρήσεων σε υπηρεσίες παράδοσης δεμάτων με προσιτές τιμές. Πεδίο εφαρμογής Ο κανονισμός θεσπίζει κανόνες για τη διασυνοριακή παράδοση δεμάτων οι οποίοι αφορούν 3 κύριες πτυχές: την κανονιστική εποπτεία των υπηρεσιών παράδοσης δεμάτων· τη διαφάνεια ορισμένων χρεώσεων ανά μονάδα μέσω της δημοσίευσης σε ιστότοπο και αξιολογήσεις κατά τις οποίες τα τιμολόγια υπόκεινται στην υποχρέωση παροχής καθολικής υπηρεσίας*, με σκοπό να εντοπίζονται τα αδικαιολογήτως υψηλά τιμολόγια. Πληροφορίες που πρέπει να παρέχονται Οι υπηρεσίες παράδοσης δεμάτων πρέπει να παρέχουν ορισμένες πληροφορίες στις εθνικές ρυθμιστικές αρχές (EPA)* της χώρας της ΕΕ όπου είναι εγκατεστημένες, οι οποίες περιλαμβάνουν τα εξής: την επωνυμία, το νομικό καθεστώς και τη νομική μορφή, το μητρώο της εταιρείας και το μητρώο ΦΠΑ (φόρο προστιθέμενης αξίας), τη διεύθυνση και τα στοιχεία επικοινωνίας· τα χαρακτηριστικά, καθώς και περιγραφή των παρεχόμενων υπηρεσιών· τους γενικούς όρους και προϋποθέσεις για την παροχή των υπηρεσιών τους, συμπεριλαμβανομένης της διαδικασίας υποβολής καταγγελιών· έως τις 30 Ιουνίου κάθε ημερολογιακού έτους: τον ετήσιο κύκλο εργασιών· τον αριθμό των προσώπων που απασχολήθηκαν· τον αριθμό των δεμάτων που διεκπεραιώθηκαν· τα ονόματα των υπεργολάβων· τον κατάλογο των τιμολογίων για το τρέχον έτος. Οι εταιρείες που απασχολούν λιγότερα από 50 άτομα και παρέχουν υπηρεσίες μόνο στη χώρα στην οποία είναι εγκατεστημένες δεν χρειάζεται να παρέχουν τις εν λόγω πληροφορίες, αν και εφαρμόζονται εξαιρέσεις. Διαφάνεια Η τιμολόγηση που υπόκειται σε μέτρα για τη διαφάνεια θα δημοσιεύεται από την Ευρωπαϊκή Επιτροπή σε ειδικό προς τον σκοπό αυτό ιστότοπο έως τα τέλη Μαρτίου κάθε έτους. Αξιολόγηση διασυνοριακών τιμολογίων Οι ΕΡΑ αξιολογούν την οικονομική προσιτότητα των τιμολογίων που υπόκεινται στην υποχρέωση παροχής καθολικής υπηρεσίας τα οποία θεωρούν ότι χρήζουν αξιολόγησης. Εξετάζουν ορισμένα στοιχεία στα οποία περιλαμβάνονται τα εξής: ο βαθμός οικονομικής προσιτότητας και προσανατολισμού προς το κόστος των τιμολογίων, καθώς και ο βαθμός διαφάνειας και αμεροληψίας που τα διέπει· τα εγχώρια και λοιπά συναφή τιμολόγια για συγκρίσιμες υπηρεσίες παράδοσης δεμάτων τόσο στη χώρα αποστολής όσο και στη χώρα προορισμού της ΕΕ· τυχόν εφαρμογή ενιαίου τιμολογίου σε 2 ή περισσότερες χώρες της ΕΕ· ο όγκος, τα έξοδα ειδικής μεταφοράς ή διεκπεραίωσης, άλλα σχετικά στοιχεία κόστους και τα πρότυπα παροχής ποιοτικής υπηρεσίας· ο πιθανός αντίκτυπος των διασυνοριακών τιμολογίων που ισχύουν για τους μεμονωμένους χρήστες και τις ατομικές και μικρομεσαίες επιχειρήσεις. Οι ΕΡΑ πρέπει να υποβάλουν την αξιολόγηση στην Επιτροπή έως τα τέλη Ιουνίου του σχετικού ημερολογιακού έτους. Εντός ενός μηνός από την παραλαβή της, πρέπει να δημοσιεύεται από την Επιτροπή μια μη εμπιστευτική έκδοση της αξιολόγησης. Κυρώσεις Οι κανόνες που αφορούν τις κυρώσεις για τις παραβάσεις του κανονισμού ορίζονται από τις χώρες της ΕΕ και πρέπει να είναι αποτελεσματικοί, αναλογικοί και αποτρεπτικοί.